CELEX: 32018D1493
Language: bg
Date: 2018-10-02 00:00:00
Title: Решение за изпълнение (ЕС) 2018/1493 на Съвета от 2 октомври 2018 година за даване на разрешение на Унгария да въведе специална мярка за дерогация от член 26, параграф 1, буква а) и членове 168 и 168а от Директива 2006/112/ЕО относно общата система на данъка върху добавената стойност

8.10.2018   
               
               
                  BG
               
               
                  Официален вестник на Европейския съюз
               
               
                  L 252/44
               
            
         РЕШЕНИЕ ЗА ИЗПЪЛНЕНИЕ (ЕС) 2018/1493 НА СЪВЕТА
         от 2 октомври 2018 година
         за даване на разрешение на Унгария да въведе специална мярка за дерогация от член 26, параграф 1, буква а) и членове 168 и 168а от Директива 2006/112/ЕО относно общата система на данъка върху добавената стойност
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз,
         като взе предвид Директива 2006/112/ЕО на Съвета от 28 ноември 2006 г. относно общата система на данъка върху добавената стойност (1), и по-специално член 395, параграф 1 от нея,
         като взе предвид предложението на Европейската комисия,
         като има предвид, че:
         
                     (1)
                  
                  
                     С писмо, заведено в Комисията на 6 февруари 2018 г., Унгария поиска разрешение в съответствие с член 395, параграф 2 от Директива 2006/112/ЕО да въведе специална мярка за дерогация от член 26, параграф 1, буква а) и членове 168 и 168а от на Директива 2006/112/ЕО, уреждащи правото на приспадане на данък върху получените доставки във връзка с лизинга на леки автомобили (наричана по-долу „специалната мярка“).
                  
               
                     (2)
                  
                  
                     С писмо от 8 юни 2018 г. Комисията предаде на останалите държави членки отправеното от Унгария искане в съответствие с член 395, параграф 2 от Директива 2006/112/ЕО. С писмо от 11 юни 2018 г. Комисията уведоми Унгария, че разполага с пълната информация, необходима за разглеждане на искането.
                  
               
                     (3)
                  
                  
                     В членове 168 и 168а от Директива 2006/112/ЕО се установява правото на данъчно задълженото лице да приспада данъка върху добавената стойност (ДДС), начислен върху доставките на стоки и услуги за дадено данъчно задължено лице, предназначени за неговите облагаеми сделки. Член 26, параграф 1, буква а) от Директива 2006/112/ЕО съдържа изискване да се начисли ДДС, когато даден стопански актив се използва за лични нужди на данъчно задълженото лице или неговия персонал, или по-общо за цели, различни от стопанската му дейност.
                  
               
                     (4)
                  
                  
                     Понастоящем данъчно задължените лица в Унгария могат да приспадат ДДС върху лизинга на леки автомобили в степента, в която лекият автомобил се използва за облагаемата икономическа дейност на данъчно задълженото лице. За да могат да се възползват от приспадането на ДДС, данъчно задължените лица трябва да докажат степента, в която използват своите леки автомобили за стопански цели.
                  
               
                     (5)
                  
                  
                     Унгария твърди, че тази система е трудна за прилагане. Често е трудно да се определи кога точно даден стопански актив се използва за нестопански цели и дори когато това е възможно, процедурата често е обременителна.
                  
               
                     (6)
                  
                  
                     Ето защо Унгария поиска специална мярка, съгласно която размерът на ДДС върху разходите, подлежащи на приспадане във връзка с лизинга на леки автомобили, които не се използват изцяло за стопански цели, следва да бъде установен с фиксирана процентна ставка. Като се основава на прогнозните оценки, Унгария счита, че е подходящо да се приложи ограничение на приспадането в размер на 50 %. Същевременно изискването за отчитане на ДДС при употребата на леките автомобили за нестопански цели следва да се премахне, когато за тези автомобили се е прилагало ограничение на приспадането в размер на 50 %.
                  
               
                     (7)
                  
                  
                     Ограничението върху правото на приспадане в рамките на исканото разрешение следва да се прилага за ДДС, платен върху лизинга на леките автомобили, проектирани за превозване на максимум девет души, с обща маса на превозното средство, непревишаваща пет тона. Автомобилите, проектирани за превозване на стоки, автомобилите със специално предназначение (например товарен автомобил с кран, противопожарен автомобил, автобетоносмесител), автомобилите, проектирани за превозване на 10 или на повече от 10 души, тракторите и ремаркетата се изключват от ограничението на правото за приспадане на ДДС.
                  
               
                     (8)
                  
                  
                     Данъчно задължените лица, които не желаят да прилагат ограничението на приспадането от 50 % и които желаят да приспадат ДДС пропорционално на действителната употреба за стопански цели, следва да имат възможност да правят това въз основа на подробни данни за действителната употреба за стопански цели.
                  
               
                     (9)
                  
                  
                     С исканата мярка за опростяване се премахва необходимостта да се съхраняват данни на употребата за лични нужди на служебните лизингови автомобили, а в същото време се предотвратява отклонението от данъчно облагане поради неправилно съхраняване на данни. Следователно е целесъобразно на Унгария да бъде предоставено разрешение да прилага исканата мярка.
                  
               
                     (10)
                  
                  
                     Специалната мярка следва да бъде с ограничен срок, за да може да се извърши преглед на необходимостта и ефективността на специалната мярка и на съотношението между използването на леките автомобили за стопански и нестопански цели.
                  
               
                     (11)
                  
                  
                     Ако Унгария прецени, че е необходимо удължаване на срока на разрешението след 2021 г., тя следва да изпрати на Комисията не по-късно от 31 март 2021 г. доклад, който включва преглед на прилаганото процентно ограничение, заедно с искането за удължаване на срока.
                  
               
                     (12)
                  
                  
                     Специалната мярка ще има незначително въздействие върху общия размер на данъчните приходи, събирани на етапа на крайно потребление, и няма да има отрицателни последици за собствените ресурси на Съюза, формирани от ДДС,
                  
               ПРИЕ НАСТОЯЩОТО РЕШЕНИЕ:
         
            Член 1
            Чрез дерогация от членове 168 и 168а от Директива 2006/112/ЕО на Унгария се дава разрешение да ограничи до 50 % правото на приспадане на данъка върху ДДС за разходите, свързани с леки автомобили, които не се използват изцяло за стопански цели.
         
         
            Член 2
            Чрез дерогация от член 26, параграф 1, буква а) от Директива 2006/112/ЕО Унгария няма да третира като възмездна доставка на услуги употребата за нестопански цели на лек автомобил, който е част от стопанските активи на данъчно задължено лице, когато за въпросния автомобил се прилага ограничение, разрешено съгласно член 1 от настоящото решение.
         
         
            Член 3
            Членове 1 и 2 се прилагат само по отношение на леките автомобили, проектирани за превозване на максимум девет души, с обща маса на превозното средство, непревишаваща пет тона.
         
         
            Член 4
            Членове 1 и 2 не се прилагат за следните категории леки автомобили:
            
                        —
                     
                     
                        автомобилите, проектирани за превоз на стоки;
                     
                  
                        —
                     
                     
                        автомобилите със специално предназначение (например товарен автомобил с кран, противопожарен автомобил, автобетоносмесител);
                     
                  
                        —
                     
                     
                        автомобилите, проектирани за превозване на 10 или на повече от 10 души;
                     
                  
                        —
                     
                     
                        тракторите;
                     
                  
                        —
                     
                     
                        ремаркетата.
                     
                  
         
            Член 5
            Настоящото решение поражда действие в деня на нотифицирането му.
            Настоящото решение се прилага от 1 януари 2019 г., като срокът му на действие изтича на 31 декември 2021 г.
            Всяко искане за удължаване на срока на разрешението, предвидено в настоящото решение, се представя на Комисията в срок до 31 март 2021 г. и се придружава от доклад, който включва преглед на процентното ограничение, предвидено в член 1.
         
         
            Член 6
            Адресат на настоящото решение е Унгария.
         
         
            Съставено в Люксембург на 2 октомври 2018 година.
            
               
                  За Съвета
               
               
                  Председател
               
               H. LÖGER
            
         
         
            (1)  ОВ L 347, 11.12.2006 г., стр. 1.